#JongStemme: Geen respek vir jou nie, Bheki Cele!Marisha Hermann (Foto: Verskaf) Deur Marisha Hermann Geagte Bheki Cele, Nie meneer of oom nie. Ek noem jou op jou naam, want nadat my vriendin vasgebind en gedreig is met ŉ wapen het ek my respek vir jou verloor. Jy kan jouself verdedig deur te sê jy ken haar nie eers nie, maar na die voorval het niemand gepraat oor die polisie se “doeltreffende dienste” nie. Dis jou verantwoordelikheid. In my huis moet ek ses slotte sluit voordat ek steeds soms rusteloos in my bed gaan klim. Die wag het my nou die dag gevra om my hek nog vroeër te sluit, want die tralies sal my veilig hou. Rondom my is twee stelle elektriese drade. Daar is “spikes” op die kante van die pale wat die boonste verdieping regop hou. Daar is twee wagte wat deur die aand die terrein patrolleer. Ons doen alles in ons vermoë om ŉ veilige tuiste te skep. My veilige tuiste het ŉ hok geword en my vryheid is weggeneem deur ysters. Ek leef soos ŉ voël in ŉ kou, my voëlvrye lewe verwoes. Die ysters maak ook nie eintlik saak nie, want as húlle wil inkom sal hulle inkom. Ek moet aanhoor dat dit Suid-Afrika is, ek moet dit aanvaar. Ons aanvaar dat die inbrake en aanvalle, moorde, trauma gaan gebeur en daarna sal die polisie niks doen nie. Daar word nie eers meer oor alles berig nie, want daar is te veel gevalle. Net die besonderse wrede en unieke gevalle word uitgelig, en is dit nie steeds te veel nie? Of is ek verkeerd Bheki Cele? Ek moet aanhoor dat ek dankbaar, selfs bly, moet wees dat my vriendin net vasgemaak en gedreig is. Niks erger nie. Ons sien nie meer eers die trauma raak waardeur ŉ persoon gaan nie. Ons leef met die verwagting dat ŉ aanval, moord of kaping met ons sal gebeur. Bheki Cele, ek gee nie om of jou pa ŉ tuinwerker of jou ma ŉ huishulp was nie. Jy is vandag ŉ minister. Jou ouers het duidelik hard gewerk om vir jou ŉ toekoms te gee. Nou het jy die verantwoordelikheid om seker te maak ons kan ten minste môre sien. Maar, op jou, kan ek nie staat maak nie. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.